7 сәуір. Жылнама
DATE: 07:00, 07 Сәуір 2024 | GMT +5
TITLE: 7 сәуір. Жылнама
URL: https://kaz.inform.kz/news/7-saur-zhilnama-03cd5e/
META: DATE: 07:00, 07 Сәуір 2024 | GMT +5
TOTAL WORDS: 738
AUTHOR(S):
TEXT: АТАУЛЫ КҮНДЕР. Бүкіләлемдік денсаулық күні. Жыл сайын 7 сәуір күні атап өтіледі, себебі 1948 жылы дәл осы күні Дүниежүзілік денсаулық сақтау ұйымының Жарғысы күшіне енді. Сол тарихи уақыттан бері әлемнің 194 елі ДДҰ-ның мүшесі болды. Денсаулық күнін жыл сайын атап өту дәстүрі 1950 жылдан бастап енгізілді. Денсаулық сақтау ұйымдары бұл күнді саладағы әртүрлі тақырыптарға арнап өткізеді. Қазақстанда геологтар күні. Республика Президентінің 2011 жылғы 20 қазандағы № 164 Жарлығына сәйкес сәуір айының бірінші жексенбісінде аталып өтеді. Оның тарихы, посткеңестік кеңістіктегі бірқатар басқа елдердегі сияқты КСРО кезінен басталады. Геологтар мен пайдалы қазбаларды іздеу мен өндіруге байланысты барлық мамандық иелерінің бұл кәсіби мерекесі КСРО Жоғарғы Кеңесі Президиумының 1966 жылғы 31 наурыздағы Жарлығымен кеңестік геологтардың еліміздің пайдалы қазбаларын құрудағы сіңірген еңбегін еске алу мақсатында белгіленді. ЕСТЕ ҚАЛАР ОҚИҒАЛАР. 1918 жылы «Звезда Прииртишья» газетінің алғашқы саны жарық көрді. Басылым халыққа облыс аумағындағы, қала және елде болып жатқан оқиғалар жайлы хабар беріп, қоғамдық пікір қалыптастыруға қызмет етті. Газеттің о бастағы атауы «Объединение» болатын. Газеттің бүгінгі ұжымы аға буыннан мұра боп келе жатқан дәстүрлерді дамыта отырып, Ертіс өңіріндегі халықтың шынайы тарихи жылнамасын қалыптастыруға сүбелі үлес қосып келеді. 1992 жылы Қазақстан Республикасы мен Швеция Корольдігі дипломатиялық қарым-қатынас орнату туралы нота алмасты. Швеция Корольдігі – Скандинавия түбегінде орналасқан Солтүстік Еуропадағы мемелекет. Аумағы – 447 435 км². Швеция экономикасы - әртараптандырылған және бәсекеге қабілетті. Швед кәсіпорындары тауарлардың ең көп түрін шетелге сатады. Ел жылдан жылға оң сауда сальдосын сақтап келеді. 2000 жылы ақын Олжас Сүлейменовтың «Жазу тілі» кітабы жарық көрді. Бұл еңбек зерттеушінің «1001 сөз» этимологиялық сөздігіне дайындық ретінде жазылды. Автор осы еңбекті жазарда алдына филология ғылымын жаңа сатыға көтеріп, олқылықтардың орнын толтыруды мақсат етіп қойған. 2005 жылы «Қазпошта» акционерлік қоғамы Қазақстан Республикасының аумағында мемлекеттік таңбаларды пошталық төлемге енгізді. Бұл «Қазақстан Республикасы Конституциясының қабылдануына 10 жыл» номиналы бір, екі, үш, сегіз, он теңге, және «А» литерасымен номиналы 50 және 65 теңге стандартты пошта маркалары. Безендірушісі - Игорь Макиенко. 2005 жылы әл Фараби атындағы Қазақ ұлттық университетінің журналистика факультетінде қазақтың алғашқы кәсіби журналистикасы мен баспасөзінің негізін қалаушылар - Алаш ардақтылары Әлихан Бөкейхан, Ахмет Байтұрсынұлы, Міржақып Дулатовтың мүсін-барельефінің ашылу рәсімі өтті. 2008 жылы Павлодарда талантты спортшы және педагог, Қазақстанның үздік жаттықтырушыларының бірі Батырбек Сейсенбаевқа арналған мемориалдық тақта орнатылды. КСРО-ның спорт шебері, бүкілодақтық дәрежедегі судья, дзюдо, самбо және қазақ күресінен жүзден астам шеберді дайындаған. Батырбек Сейсенбаевтың жігерлілігінің және оның шәкірттерінің халықаралық спорт алаңдарындағы нәтижелерінің арқасында, 1985 жылы Павлодарда дзюдо күресі бойынша «Батыр» Олимпиадалық қорының мамандандырылған балалар-жасөспірімдер мектебі ашылды. 2010 жылы Бейбітшілік және келісім сарайында бірегей фотокөрме ашылды. Қазақстанда алғаш рет осы көрмеде 1500-2000 жыл өмір сүрген біздің арғы ата-бабаларымыздың суреттері ұсынылды. 2010 жылы Қазақстан Президенті Нұрсұлтан Назарбаев БҰҰ-ның Бас хатшысы Пан Ги Мунды бірінші дәрежелі «Достық» орденімен марапаттады. Нұрсұлтан Назарбаев «Достық» ордені жаһандық деңгейдегі бейбітшілікті, әлеуметтік әділеттілікті және тұрақты дамуды ілгерлетуге айырықша үлес қосқаны үшін берілгенін атап көрсетті. 2012 жылы танымал қазақстандық спортшы Асхат Қаратабанов халықаралық экспедиция құрамында Солтүстік полюсте болып, мұзды аймақтың аспанында қазақ елінің көк байрағын желбіретті. Олар Солтүстік полюсті бағындырғаннан кейін Норвегияның Шпицберген архипелагындағы Лонгиир қаласы арқылы Мәскеуге жетті. 2014 жылы Ұлыбританиядағы Қазақ әдебиетінің апталығы аясында белгілі қазақ драматургі Дулат Исабековтің «Өкпек жолаушы» атты пьесасы Лондон театрында сахналанды. 2016 жылы Түркияның Эрзурум қаласыда Ататүрік атындағы университеттің ректоры, профессор Хикмет Кочак ақын, түркі әлемінің танымал қоғам қайраткері, «Мәдениет» қорының президенті Олжас Сүлейменовке университеттің құрметті докторы атағын берді. Бұл атақ оған мәдениетаралық диалогты дамытуға, халықтар достығын нығайтуға сіңірген еңбегі және түркітану саласындағы көпжылдық жемісті зерттеулері үшін берілді. 2021 жылы жыр алыбы Жамбылдың мажар тіліндегі тұңғыш жыр жинағы жарық көрді. Ұлы дала жыршысының 175 жылдық мерейтойы аясында жарық көріп отырған «Жамбыл жырлары – Dzsambul muvei» жинағы қазақ-мажар тілдерінде салыстырмалы тәртіппен берілген өлеңдермен қатар, мазмұнды зерттеу мақалаларды да қамтыған. 2021 жылы әлемнің бірнеше дүркін рекордшысы қазақстандық алып күш иесі Сергей Цырульников калибрленген тағаны жылдамдыққа июден рекорд орнатты. Спортшының рекордын Гиннес рекордтар кітабының Қазақстандағы тіркеуші қызметкері тіркеп, ресми түрде бекітті. 2021 жылы Мәдениет пен ғылым саласындағы ұзақмерзімді ынтымақтастық бағдарламасын жүзеге асыру жұмыстары аясында Әзербайжанның ғылым академиясындағы Орталық ғылыми кітапханасында «Қазақ әдебиеті апталығы» ашылды. 2022 жылы Қарағанды облыстық тарихи-өлкетану мұражайында «Ғарыш. Ғарышкерлер. Қарағанды - ғарыш айлағы» көрмесі өтті. Онда тұңғыш ғарышкер Юрий Гагариннің сөйлеген сөзі жазылған жазба, ғарышкерлердің қолтаңбасы қойылған фотосуреттер және ғарышқа ұшқан тұңғыш қазақстандық Тоқтар Әубәкіровтің әскери формасы қойылған. 2023 жылы Қазақстан Республикасының 4-ші қысқы жасөспірімдер ойындары аяқталды, оған Қазақстанның 20 облысынан командалар қатысты. Жарыста алматылықтар жеңіске жетті. Жарыстар барлық облыстарда өтті. Командалар спорттың 11 түрінен: шаңғымен секіру, керлинг, қыздар арасындағы шайбалы хоккей, ұлдар арасындағы шайбалы хоккей, биатлон, шаңғы жарысы, мәнерлеп сырғанау, конькимен жүгіру, шорттрек, фристайл акробатика, фристайл могулы бойынша сынға түсті
